08.10.2014 00:11

Sănătate

A A

Şeful Departamentului pentru Situaţii de Urgenţă din Ministerul Afacerilor Interne (MAI), secretarul de stat Raed Arafat, a afirmat că, în cei zece ani de operare aero-medicală SMURD, au fost efectuate peste 12.000 de misiuni de salvare, acesta adăugând că în 2014 urmează să fie operaţionalizat şi punctul aero-medical pentru regiunea Nord-Vest a României.

„Pe parcursul perioadei 2004-2014 au fost înfiinţate punctele aeriene de salvare din Iaşi, Arad, Craiova, Constanţa, Galaţi şi cel de prim ajutor aerian pentru zona Deltei Dunării din Tulcea. În cursul acestui an, urmează să fie operaţionalizat şi punctul aero-medical de salvare SMURD din regiunea Nord-Vest, care urmează a fi sub coordonarea medicală a Spitalului Clinic Judeţean de Urgenţă Cluj, dar tot în colaborare cu Inspectoratul General de Aviaţie al MAI”, a precizat Raed Arafat, în deschiderea ceremoniei de aniversare a zece ani de operare aero-medicală SMURD.

Raed Arafat a adăugat că una dintre cele mai complexe intervenţii SMURD a fost cea în colaborare cu MApN din Muntenegru, în 2013, şi care „a dovedit capacitatea sistemului şi nivelul de profesionalism atins de componentele sistemului integrat de răspuns la urgenţe”.

Şeful Departamentului pentru Situaţii de Urgenţă a mulţumit colegilor săi - medici, piloţi, asistenţi, paramedici care acţionează în cadrul SMURD - dar şi populaţiei şi celor care au sprijinit dezvoltarea acestui sistem şi a legislaţiei necesare.

AGERPRES şi Jurnal de Dâmboviţa